<classify> CHAMA cha Wamiliki wa Mabasi Tanzania TABOA kimesema kimeridhishwa na matokeo ya ufungaji wa mfumo wa kudhibiti mwendo katika mabasi VTS, unaoendelea kutumika katika mabasi hayo.Kimesisitiza kuchukuliwa hatua kali kwa mmiliki yeyote atakayeuchezea mfumo huo. Kauli hiyo ilitolewa na uongozi mpya wa chama hicho, ambao umeahidi kuendeleza ushirikiano wake na serikali katika kutatua changamoto mbalimbali zinazoikabili sekta ya usafirishaji nchini.Akizungumza baada ya kutangazwa kwa uongozi mpya wa Taboa, Katibu Mkuu wake, Enea Mrutu alisema tangu kufungwa kwa mfumo huo katika mabasi, kumekuwa na matokeo chanya katika huduma ya usafirishaji ikiwamo kupungua kwa ajali, ambazo mara nyingi zilikuwa zikisababishwa na madereva kuendesha kwa mwendo kasi.Mrutu alisema mfumo huo unapaswa kuwa mbadala wa sheria mbalimbali, zikiwemo zile zinazoyataka mabasi kutotembea zaidi ya spidi 50 kwa kuwa tayari mfumo huo unawabana madereva kwenda mwendo wa kasi.Tunaungana na serikali katika kupunguza wimbi la ajali zinazotokea hapa nchini kwa kufanikisha ufungaji wa mfumo wa VTS katika mabasi, tunachowaomba kwa sasa ni kuhakikisha inawachukulia hatua wale wote watakaouchezea mfumo huu, alisema Mrutu.Kwa upande wake, Mwenyekiti wa Taboa, Abdallah Mohammed alisema moja ya mambo watakayoyafanya ni kuendeleza ushirikiano na serikali, kama ilivyokuwa kwa uongozi uliopita.Alisema majukumu mengine yatakayofanywa na chama hicho kupitia uongozi huo mpya ni pamoja kusimamia taratibu, sheria na kanuni zinazosimamia utoaji wa huduma wakiwa na mipango ya kuzidi kuiinua sekta hiyo.Pamoja na maendeleo yanayoonekana, bado kuna changamoto zinazoikabili sekta hii ya usafirishaji ambazo tunaamini kupitia ushirikiano wetu na serikali tutafanikiwa kuzitatua, alisema Mohammed.Alisema pamoja na ushirikiano mzuri wanaoupata kutoka serikalini, wanaona bado kuna changamoto zinazoikabili sekta hiyo, ikiwemo za uwepo wa vibao vingi vinavyohitaji kupunguza mwendo wa mabasi.Alisema uwepo wa VTS ulitosha kudhibiti tabia ya madereva kuendesha mabasi hao kwa mwendo wa kasi, kwani mfumo huo kuwa kwa kiasi kikubwa, umesaidia kuleta mabadiliko katika sekta hiyo ikiwemo kupunguza ajali za mabasi tofauti na ilivyokuwa awali kabla ya mfumo kuanza kutumika. Katika uchaguzi huo, waliochaguliwa ambao watakaa madarakani kwa miaka minne ni Mwenyekiti Mohammed, Faudh Hood ambaye ni Makamu Mwenyekiti na Mrutu akirejeshwa kwa mara nyingine kuwa Katibu Mkuu.  <topic>: KITAIFA 